b'\n_START_ARTICLE_\nHenschel Hs 117\n_START_SECTION_\nZgodovina razvoja\n_START_PARAGRAPH_\nRaketa je nastala v nem\xc5\xa1kem koncernu Henschel, izumitelj te rakete pa je bil znameniti profesor Herbert Wagner, ki je v tem podjetju \xc5\xbee dolgo razvijal razli\xc4\x8dne vrste lete\xc4\x8dih oro\xc5\xbeij. Wagner je raketo izumil \xc5\xbee leta 1941 vendar je Reichsluftfahrtministerium (letalsko ministrstvo) zavrnilo njegov predlog o za\xc4\x8detku testne proizvodnje. Leta 1943 pa je nenehno zavezni\xc5\xa1ko bombardiranje Nem\xc4\x8dije prisililo ministrstvo, da je Wagnerju odobrilo izdelavo rakete. Tako so v Henschlu izdelali 59 primerkov rakete, ki so jih preizku\xc5\xa1ali do decembra 1944. Mno\xc5\xbei\xc4\x8dna proizvodnja je bila naro\xc4\x8dena za marec 1945, vendar raketa ni nikoli pri\xc5\xa1la v enote._NEWLINE_Kasneje so izdelali \xc5\xa1e prototip iste rakete v izvedbi zrak-zrak (Hs 117H), ki naj bi jo izstreljevala ve\xc4\x8dja letala in, ki naj bi bila u\xc4\x8dinkovita do razdalje 5\xc2\xa0km. Ta raketa ni bila nikoli preizku\xc5\xa1ena.\n_START_SECTION_\nOpis\n_START_PARAGRAPH_\nRaketa je bila\xc2\xa0\xc2\xbbcigaraste\xc2\xab\xc2\xa0oblike in je imela dve krili ter \xc5\xa1tiri repne stabilizatorje za usmerjanje in korekturo leta. V nosu rakete je bil bli\xc5\xbeinski v\xc5\xbeigalnik, za njim pa bojna glava. To je dalo raketi bolj obliko raketnega letala kot protiletalske rakete._NEWLINE_Raketa je zaradi velike te\xc5\xbee za vzlet potrebovala pomo\xc4\x8d v obliki dveh pomo\xc5\xbenih motorjev na trdo gorivo, ki sta delovala \xc5\xa1tiri sekunde in proizvajala mo\xc4\x8d 17.1\xc2\xa0kN (1750 kg). Glavni motor je proizvajal potisk 3.7\xc2\xa0kN (375\xc2\xa0kg) 33 sekund, nato pa v drugi fazi \xc5\xa1e 588 N (60\xc2\xa0kg) naslednjih 24 s.'